Ma vermoor dogter se verkragterArgieffoto Die staat het alle aanklagte teen ŉ vrou teruggetrek wat haar 27-jarige dogter se verkragter in die Oos-Kaap vermoor het. Die vrou het ŉ man met ŉ mes doodgesteek en twee ander beseer toe sy op hulle afgekom het terwyl hulle besig was om om die beurt haar dogter te verkrag, het die Nasionale Vervolgingsgesag Maandag bevestig. “Die dossier is na die senior staatsaanklaer verwys en nadat sy al die getuienis ondersoek het, het sy besluit om alle aanklagte terug te trek, omdat daar nie enige vooruitsig vir ŉ suksesvolle vervolging was nie,” het Luxolo Tyali, woordvoerder vir die Nasionale Vervolgingsgesag, gesê. Die vrou is vroeg in September in hegtenis geneem en later op borgtog vrygelaat. Lede van die United Democratic Movement Women’s Organisation (Udemwo) het die vrou tydens haar hofverskyning ondersteun en gesê alhoewel hulle nie boendoegeregtigheid ondersteun nie, was die vrou en haar dogter se lewe in gevaar. “Enige ma sou dieselfde gedoen het as hulle hulself in dié situasie bevind het,” het Udemwo gesê. Udemwo het die NVG se besluit verwelkom.